बेगमगंज| विगत रात्रि में पत्रकार शब्बीर अहमद पर बीच सड़क पर कुछ लोगों के द्वारा हुए प्राणघातक हमले को लेकर बुधवार को पत्रकारों ने गृहमंत्री के नाम नायब तहसीलदार को ज्ञापन सौंपकर आरोपियों पर कड़ी कार्रवाई की मांग की। ज्ञापन में बताया गया कि नगर के वरिष्ठ पत्रकार शब्बीर अहमद पर रात्रि में आपराधिक प्रवृत्ति के कुछ लोग शकील खान, लईक पठान, नवेद पठान द्वारा हथियारों से साजिश के तहत प्राणघातक हमला किया। घटना के पूर्व दोपहर में पत्रकार शब्बीर अहमद द्वारा थाना बेगमगंज में शकील खान के विरुद्ध अश्लील और वैमनस्य फैलाने वाले मैसेज करने संबंधी साइबर अपराध की रिपोर्ट दर्ज कराई थी। वहीं शकील अहमद द्वारा बिजली कंपनी कार्यालय में शासकीय कार्य में बाधा डालने पर शब्बीर अहमद ने समाचार में प्रकाशित किया था। जिसका बदला लेने की दुर्भावना से पत्रकार शब्बीर पर हमला किया गया। दोषियों को शीघ्र गिरफ्तारी की मांग को लेकर पत्रकार मनोज गुप्ता, कृष्णा बिटटू यादव, शरद शर्मा, हरि साहू, राशिद मीर, आनंद शर्मा, अतुल दांतरे, अमजद खान, शानू रायकवार, विशाल सिंह शिल्पकार, उत्तम ठाकुर, गोलू कुडरिया आदि ने ज्ञापन सौंपा।